Ένα πακέτο μαμούθ, άμεσων φορολογικών ελαφρύνσεων αλλά και ισχυρής ανάπτυξης που αφορά τη συντριπτική πλειοψηφία των Ελλήνων εξήγγειλε ο πρωθυπουργός Αλέξης Τσίπρας.

Τα μέτρα αυτά θα χρηματοδοτηθούν από τα υπερπλεονάσματα της οικονομίας και είναι τα εξής:

Άμεσης εφαρμογής από το 2019

· Μείωση του ΦΠΑ στη εστίαση από το 24% στο 13%

· Μετάταξη όλων των τροφίμων από τον ΦΠΑ 24% στο 13% (κόστος 260 εκατ.)

· Μείωση του ΦΠΑ στην ενέργεια (ηλεκτρισμός και φυσικό αέριο) για οικιακούς καταναλωτές και επιχειρήσεις από το 13 στο 6%

· Άμεση απονομή 13ης σύνταξης με καταβολή του ½ αρχικά της σύνταξης με κλιμάκωση ανάλογα με το ύψος της σύνταξης (κόστος 800 εκατ. ευρώ)

Ειδικότερα,

- για συντάξεις μέχρι 500 ευρώ, το 100%

- για συντάξεις από 501 ως 600 ευρώ το 70%

- για συντάξεις από 601 ως 1000 ευρώ το 50%

- για συντάξεις άνω των 1000 ευρώ το 30%

Όπως διευκρίνισε η Υπουργός Εργασίας Έφη Αχτσιόγλου, η 13η σύνταξη για το τρέχον έτος θα καταβληθεί άμεσα και συγκεκριμένα εντός του μήνα, ενώ η δομή του μέτρου είναι να καταβάλλεται κάθε χρόνο τέτοια εποχή.

Μέτρα για 2020 που θα ψηφιστούν τώρα

Κατάργηση εισφοράς αλληλεγγύης για εισοδήματα μέχρι 20.000 ευρώ, από 5% στο 2% για εισοδήματα ως 30.000 ευρώ, από 6,5% στο 4% για εισοδήματα μέχρι 40.000 ευρώ και σε μείωση 1,5-2 μονάδες για τα υψηλότερα εισοδήματα

Αύξηση συντελεστή απόσβεσης στο 150% από το 100% για επενδύσεις της επόμενης 5ετίας (ισχυρό αναπτυξιακό μέτρο)

Επιδότηση ασφαλιστικών εισφορών για νέους ως 25 χρόνων κατά 80% και 25% για νέους από 25 ως 29 ετ’ων

Μείωση του χαμηλού συντελεστή από το 13 στο 11%

Έκπτωση των τόκων όλων των στεγαστικών δανείων από το φορολογητέο εισόδημα

Φορολογικές μειώσεις για νησιά και ορεινές περιοχές -μείωση ΕΝΦΙΑ για νησιά μέχρι 1.000 κατοίκους

Μείωση κόστους πετρελαίου για ορεινές περιοχές

Μείωση φόρου κερδών συνεταιρισμών στο 10% συν μείωση κατά 10% του φόρου των συνεταιρισμένων αγροτών

Ειδικό λογαριασμό άνοιξε η κυβέρνηση

Ειδικό λογαριασμό στον οποίο πιστώθηκαν 5,5 δισεκατομμύρια ευρώ ήτοι το 3% του ΑΕΠ άνοιξε σήμερα η κυβέρνηση μετά από εντολή του Πρωθυπουργού, όπως είπε ο κ Τσίπρας στη συνέντευξη τύπου στο Ζάππειο.

Το ποσό αυτό θα χρησιμοποιηθεί ως επιπλέον εγγύηση για την τριετία 2020, 21, 22, προς τους δανειστές ότι θα πάρουν όσα συμφωνήθηκαν με βάση τα πρωτογενή πλεονάσματα.

Όπως είπε ο πρωθυπουργός το σχέδιο που παρουσίασε σήμερα στο Ζάππειο, βασίζεται πάνω στους σκοπούς του ελληνικού λαού.

«Η χώρα και οικονομία βρίσκονται σε σαφή πορεία ανάκαμψης», είπε ο κύριος Τσίπρας ενώ παραδέχτηκε πως υπάρχει ακόμα μεγάλο μέρος της κοινωνίας που δεν έχει αισθανθεί την έξοδο από την κρίση.

Ακολούθως ο κύριος Τσίπρας διευκρίνισε ότι αυτή τη στιγμή το ελληνικό κράτος έχει 31 δισεκατομμύρια ευρώ αποθεματικά, τα μισά εκ των οποίων προέρχονται από το περίφημο cash buffer και τα άλλα μισά από τους κόπους του ελληνικού λαού.

Αναλύοντας το πώς θα διατεθούν τα χρήματα αυτά ο πρωθυπουργός είπε ότι τα 3,6 θα διατεθούν για την πληρωμή μέρους των δανείων του ΔΝΤ, ενώ τα 11,5 δις. θα χρησιμοποιούν ώστε να διασφαλιστεί η έξοδος από την κρίση.